পুলিশ সূত্রের দাবি, সংস্থার গাফিলতির জেরেই গ্যাসে দমবন্ধ হয়ে মারা যান ওই মেধাবী ছাত্রী। ফলে চার্জশিট দেওয়ার জন্য প্রয়োজনীয় বেশ কিছু তথ্য চাওয়া হয়েছিল কর্তৃপক্ষের কাছে। কিন্তু পুলিশের অভিযোগ, বারবার চাওয়া সত্ত্বেও এ ব্যাপারে কোনও সহযোগিতা করছে না সংস্থা। ফলে আদালতে চার্জশিট দেওয়া যাচ্ছে না।
গত বছর ৪ জানুয়ারি, মুচিপাড়ার আরপুলি লেনের একটি বাড়ি থেকে উদ্ধার হয় প্রেসিডেন্সির পদার্থবিদ্যার দ্বিতীয় বর্ষের ছাত্রী জলপাইগুড়ির বাসিন্দা সুমন্তিকার দেহ। অচৈতন্য অবস্থায় উদ্ধার করা হয় তাঁর রুমমেট সুবর্ণা লামাকে। দু’জনেই ওই বাড়িতে ভাড়া থাকতেন। প্রাথমিকভাবে সুমন্তিকার মৃত্যুর কারণ নিয়ে ধন্দে পড়ে পুলিশ। তবে তদন্তের সময় যে ঘরটিতে সুমন্তিকা এবং সুবর্ণা থাকতেন সেটির জানালার নীচেই ভূগর্ভস্থ গ্যাসের পাইপলাইনটিতে একটি ফাটল ধরা পড়ে। তদন্তকারীদের দাবি, ওই ফাটল থেকে গ্যাস লিক করেই দমবন্ধ হয়ে মৃত্যু হয় সুমন্তিকার। ফরেন্সিক বিশেষজ্ঞেরাও একই মত জানিয়েছিলেন। সুমন্তিকার বাবা দেবাশিস বন্দ্যোপাধ্যায় রবিবার বলেন, ‘‘পুলিশের কাছ থেকে ভিসেরা রিপোর্ট-সহ যে রিপোর্টগুলি পেয়েছি, তাতে গ্যাসে মৃত্যুর কথাই উল্লেখ রয়েছে। কিন্তু অভিযুক্তদের বিরুদ্ধে এখনও কোনও ব্যবস্থাই নিতে পারল না পুলিশ।’’
তদন্তকারীরা জানিয়েছেন, ওই এলাকায় গ্যাস সংস্থাটির কাজকর্ম দেখভালের দায়িত্বে কারা ছিলেন সেই সংক্রান্ত তথ্য জানতে চেয়ে কর্তৃপক্ষকে চিঠি দেওয়া হয়। কিন্তু তার কোনও উত্তর দেয়নি সংস্থা। এরপর আদালতের নোটিসও পাঠানো হয়। কিন্তু তারও কোনও জবাব মেলেনি। তদন্তকারীদের দাবি, সংস্থার সংশ্লিষ্ট কর্মীদের নামের তালিকা মিলছে না। তবে শুধু নামের তালিকা পেলেই হবে না। ওই সরকারি কর্মীদের বিরুদ্ধে চার্জশিট দিতে গেলে তাঁদের নিয়োগকর্তার অনুমতি প্রয়োজন। ফৌজদারি দণ্ডবিধি অনুযায়ী, কাজ করার সময় যদি কোনও সরকারি কর্মীর কোনও গাফিলতি ধরা পড়ে, সে ক্ষেত্রে তাঁর বিরুদ্ধে চার্জশিট দিতে হলে ওই অনুমোদন বাধ্যতামূলক। অনুমোদন পাওয়ার পরই আদালতে চার্জশিট দাখিল করতে পারবেন তদন্তকারীরা। ফলে পুরো বিষয়টি এখন নির্ভর করছে গ্যাস সরবরাহকারী সংস্থার সহযোগিতার উপরেই। তবে পুলিশ সূত্র থেকে জানা গিয়েছে, এইভাবে চলতে থাকলে ওই সংস্থার বিরুদ্ধে অসহযোগিতার অভিযোগ এনে পৃথক মামলা রুজু করতে পারে তারা।
যদিও এ বিষয়ে প্রতিক্রিয়া জানতে বারবার সংস্থার দফতরে ফোন করা হলেও কেউ ফোন ধরেননি। তবে প্রথম থেকেই গ্যাস লিক করে সুমন্তিকার মৃত্যুর অভিযোগ মানতে নারাজ ছিল ওই গ্যাস সংস্থা। ফলে যা পরিস্থিতি, তাতে সুমন্তিকার মৃত্যু তদন্তের চার্জশিট দেওয়ার বিষয়টি যে বিশ বাঁও জলে, তা  বলাই বাহুল্য!